VENDIM

Nr. 147, datë 19.7.2024
MBI DHËNIEN E GARANCISË SË ORIGJINËS PËR ENERGJINË ELEKTRIKE TË PRODHUAR NGA HEC “DRAGOBIA” DHE HEC “CEREM” TË SHOQËRISË “DRAGOBIA ENERGY” SHPK
Në mbështetje të nenit 16 të ligjit nr. 43/2015, “Për sektorin e energjisë elektrike”, i ndryshuar; nenit 22 të ligjit nr. 24/2023, “Për nxitjen e përdorimit të energjisë nga burimet e rinovueshme”; nenit 7 të “Rregullores për lëshimin, transferimin dhe anulimin e garancive të origjinës për energjinë elektrike të prodhuar nga burimet e rinovueshme”, miratuar nga Bordi i Entit Rregullator të Energjisë (ERE) me vendimin nr. 229, datë 20.12.2019; nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016, e ndryshuar; Bordi i ERE-s, në mbledhjen e tij të datës 19.7.2024, mbasi shqyrtoi relacionin me nr. 255/8 prot, datë 18.7.2024, të Drejtorisë së Licencimit, Autorizimeve dhe Mbikëqyrjes “Mbi kërkesën e shoqërisë ‘Dragobia Energy’ sh.p.k. për dhënien e garancisë së origjinës për energjinë elektrike të prodhuar nga HEC ‘Dragobia’ dhe HEC ‘Cerem’”,
konstatoi se: 

- Shoqëria “Dragobia Energy” sh.p.k. është licencuar në veprimtarinë e prodhimit të energjisë elektrike me vendimin e Bordit të ERE-s nr. 17, datë 16.2.2026, për prodhimin e energjisë elektrike nga HEC-i “Cerem”, me kapaciteti 8.6 mw dhe HEC-i “Dragobia”, me kapacitet 13.3 mw, me kapacitet total 21.9 mw. 

- Me shkresën e protokolluar në ERE me nr. 2451 prot, datë 30.11.2023, shoqëria “Dragobia Energy” sh.p.k. ka paraqitur kërkesën për pajisjen me Garancinë e Origjinës për energjinë elektrike të prodhuar nga HEC-i “Dragobia” dhe HEC-i “Cerem”.

- Pas zhvillimit të korrespondencës përkatëse me shoqërinë në lidhje me plotësimin e dokumentacionit të munguar dhe për sa i përket sasisë e energjisë elektrike për të cilën shoqëria nuk ka përfituar asnjë lloj tjetër mbështetjeje, rezulton se ajo ka plotësuar tërësisht dokumentacionin e kërkuar nga “Rregullorja për lëshimin, transferimin dhe anulimin e garancive të origjinës për energjinë elektrike të prodhuar nga burimet e rinovueshme”, miratuar nga Bordi i ERE-s, me vendimin nr. 229, datë 20.12.2019, e ndryshuar.

- Duke iu referuar përcaktimeve të nenit 22, pika 6 të ligjit nr. 24/2023, ERE me shkresën nr. 255/2 prot., datë 21.2.2024, i është drejtuar OST sh.a. me kërkesën për informacion për sasinë e energjisë elektrike faktike të prodhuar nga këto hidrocentrale gjatë kësaj periudhe, kodin/numrin e matësve dhe leximin e datës 1 të secilit muaj të kësaj periudhe për secilin hidrocentral. 

- Po ashtu, ERE i është drejtuar dhe “FTL” sh.a. me kërkesën për informacion për sasinë e energjisë elektrike të blerë nga secili hidrocentral i shoqërisë “Dragobia Energy” sh.p.k., për secilin muaj të periudhës 1.11.2022–30.11.2023, referuar kjo kontratës përkatëse të shitblerjes së energjisë elektrike të nënshkruar me këtë subjekt dhe aktrakordimeve përkatëse.

- Në përgjigje, OST sh.a. ka sqaruar se, referuar marrëveshjes së lidhjes, për të dy HEC-et si pikë lidhje është pika ku objekti lidhet me rrjetin e Transmetimit dhe pikë matje është pika ku matet energjia elektrike që HEC-et “Dragobia” dhe “Cerem” injektojnë në Rrjetin e Transmetimit.

- Ndërsa “FTL” sh.a. ka sqaruar se shoqëria “Dragobia Energy” sh.p.k. është e lidhur në rrjetin e transmetimit në nivel tensioni 110 kV dhe ka një pikë ku matet energjia për HEC-et “Dragobia” dhe “Cerem”, ndaj “OST” sh.a. i përcjell shoqërisë “Furnizuesi i Tregut të Lirë” sh.a. vetëm një të dhënë për prodhimin e (dy) centraleve prodhuese sipas pikës së matjes, si dhe ka paraqitur energjinë e blerës nga ana e saj gjatë periudhës së kërkuar. 

- Për gjithë sa depozituar, vlerësohet që shoqërisë “Dragobia Energy” sh.p.k. t’i lëshohet GO për energjinë elektrike të prodhuar nga HEC-et “Dragobia” dhe “Cerem”, për periudhën 1.11.2022–30.10.2023, sipas të dhënave të OST sh.a., duke i zbritur kësaj sasie energjinë e blerë nga “FTL” sh.a.

- Në zbatim të përcaktimeve të nenit 22, pika 5, të ligjit nr. 24/2023, “Garancia e origjinës është e vlefshme për një vit duke filluar nga dita e fundit e periudhës së prodhimit për të cilën është lëshuar”. 

Për gjithë sa më sipër, Bordi i ERE-s 

VENDOSI:

1. Dhënien e Garancisë së Origjinës për prodhimin e energjisë elektrike nga hidrocentralet “Dragobia” dhe “Cerem” të shoqërisë “Dragobia Energy” sh.p.k., për periudhën 1.11.2022–30.10.2023, sipas tabelës bashkëlidhur këtij vendimi.
2. Garancia e origjinës, e dhënë sipas përcaktimeve të pikës 1 të këtij vendimi, është e vlefshme për një vit duke filluar nga dita e fundit e periudhës së prodhimit për të cilën është lëshuar.

3. Drejtoria e Licencimit, Autorizimeve dhe Mbikëqyrjes të njoftojë shoqërinë për vendimin e Bordit të ERE-s.

Ky vendim hyn në fuqi menjëherë. 
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

